“Verónica” i “Barry Seal” diuen adéu a setembre i hola a octubre en el cinema Tívoli
2025-07-24

El calendari tardorenc s’ha encapritxat amb que, en el mateix cap de setmana, diguem adéu a setembre i donem a la benvinguda a Octubre. Siga com siga, la veritat és que del 29 de setembre a l’1 d’octubre, la gran pantalla del Cinema Tívoli de Burjassot acollirà dues noves estrenes cinematogràfiques que arribaran per a fer segregar molta adrenalina als espectadors i espectadores.

El divendres 29 de setembre a les 22:30h, el dissabte 30 de setembre, a les 19h i el diumenge 1 d’octubre, a les 19:30h arriba al Tívoli “Barry Seal: el traficante”. Protagonitzat per Tom Cruise i no recomanat per a menors de 16 anys, aquest thriller biogràfic està basat en la vida real de Barry Seal, un expilot de la TWA (Trans World Airlines, la major empresa de transport aeri d’Estats Units) i que va acabar sent reclutat per la CIA i pel departament d’intel·ligència de la DEA, després de convertir-se en un dels narcos més buscats per les forces de seguretat nord-americanes. El seu reclutament en les forces de seguretat va venir per l’escàndol Iran-Contra, també conegut com Irangate. Aquest cas va estar a punt de costar-li el lloc al president americà Ronald Reagan, que ja s’havia vist embolicat en altres escàndols polítics. Seal va formar part del cartell de Medellín en els anys 80, on va demostrar les seues excepcionals dots com a pilot traslladant droga d’un enclavament a un altre, passant sempre inadvertit i amb total impunitat.

Finalment, el divendres 29 de setembre, a les 19h, el dissabte 30 de setembre, a les 22:30h i el diumenge 1 d’octubre, a les 17h arribarà “Verónica”, una esgarrifosa pel·lícula de terror basada en fets reals, baix la direcció de Paco Plaza. No recomanada per a menors de 16 anys, és la recreació d’una història esdevinguda en el Madrid dels anys 90. Inspirada en l’estrany cas Vallecas, encara sense resoldre, la pel·lícula se centra en Verónica, una adolescent que després de fer una ouija amb unes amigues, és assetjada per presències sobrenaturals que volen fer mal a la seua família. La pel·lícula, dirigida per l’autor de les pel·lícules de REC, compta amb un repartiment format per Sandra Escacena, Bruna González, Claudia Placer i Iván Chavero com a debutants i, així com d’actrius reconegudes de la talla d’Ana Torrent, Sonia Almarcha, Maru Valdivielso i Leticia Dolera.

Les entrades per a gaudir de les millors estrenes en el cinema Tívoli tenen un preu únic de 4 euros i poden adquirir-se en la taquilla, des d’una hora abans de l’inici de cada projecció. A través de la pàgina de Facebook, Cine Tívoli Burjassot, es podrà participar en el sorteig d’entrades per a assistir gratuïtament al cinema de Burjassot.